Smernica č. 20/2009-R
z 30. novembra 2009
o obsahu skúšky zo štátneho jazyka
 Gestorský útvar: Sekcia regionálneho školstva, tel.: 02/59374409 	č. CD -2009-38219/41973-1:09

Ministerstvo školstva Slovenskej republiky podľa § 11 ods. 7 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon“) a v súlade s § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov vydáva túto smernicu:
Čl. 1	
Úvodné ustanovenie
Táto smernica určuje obsah jednotlivých častí skúšky zo štátneho jazyka (ďalej len „jazyková skúška“) na preukázanie znalosti štátneho jazyka.
Čl. 2	
Cieľ, členenie a rozsah jazykovej skúšky
(1)	Cieľom jazykovej skúšky je písomne a ústne preveriť vedomosti a jazykové zručnosti  pedagogického zamestnanca alebo odborného zamestnanca (ďalej len „skúšaný“), ktorý je podľa § 11 zákona povinný jazykovú skúšku vykonať.
(2)	Skúšaný jazykovou skúškou preukazuje zvládnutie pracovných situácií, v ktorých sa vyžaduje dobrá znalosť štátneho jazyka a ovládanie odbornej terminológie.
(3)	Jazyková skúška trvá 150 minút a skladá sa z ústnej časti, ktorá trvá 30 minút, a písomnej časti, ktorá trvá 90 minút. Do doby trvania jazykovej skúšky sa započítava aj 15 minút na prípravu skúšaného v každej časti.
Čl. 3	
Ústna časť
(1)	Cieľom ústnej časti jazykovej skúšky je preveriť, či skúšaný
a)	dokáže pohotovo reagovať v danej komunikačnej situácii,
b)	vie použiť vhodnú slovnú zásobu v určenej komunikačnej situácii,
c)	dokáže vhodne začať, viesť a ukončiť novú komunikáciu,
d)	dodržiava pravidlá a požiadavky slovenskej výslovnosti a správnej artikulácie vo vlastnom jazykovom prejave,
e)	dokáže plynulo prečítať pedagogický alebo odborný  text,
f)	pochopí obsah vypočutého textu a vie  na tento text reagovať. 
(2)	Ústna časť jazykovej skúšky sa skladá z konverzačnej témy a z práce s textom.
(3)	Práca s konverzačnou témou trvá 15 minút, počas ktorých má skúšaný preukázať schopnosť viesť dialóg na bežnú tému z oblasti jeho pedagogickej činnosti alebo odbornej činnosti. Konverzačnú tému určí skúšobná komisia.
(4)	Práca s textom trvá 15 minút a vykoná sa tak, že skúšaný má 15 minút na oboznámenie sa s textom. Potom časť textu prečíta pred skúšobnou komisiou a formou monológu zreprodukuje obsah celého textu. Následne skúšobná komisia vedie so skúšaným dialóg formou kladenia otázok súvisiacich s textom.
Čl. 4	
Písomná časť
(1)	Cieľom písomnej časti jazykovej skúšky je preveriť, či skúšaný
a)	ovláda pravopis,
b)	vie vytvoriť kompozične zrozumiteľný text, v ktorom uplatní logické, časové a príčinno-následné súvislosti textu a požiadavky slovosledu v slovenčine, 
c)	ovláda základnú odbornú terminológiu z pracovného odboru.
(2)	Písomná časť jazykovej skúšky sa skladá z pravopisného cvičenia, slohovej práce a z čítania s porozumením.
(3)	Pravopisné cvičenie trvá 15 minút, počas ktorých skúšaný preukáže schopnosť vypracovať skúšobnou komisiou určené pravopisné cvičenie s rozsahom 100 plnovýznamových slov. Skúšaný nemôže používať slovník.
(4)	Slohová práca trvá 60 minút, počas ktorých má skúšaný vypracovať krátky jazykový prejav, najmenej 100 plnovýznamových slov a najviac 150 plnovýznamových slov. Tému slohovej práce určí skúšobná komisia. Skúšaný môže používať jazykovedné príručky.
(5)	Čítanie s porozumením spočíva vo vypracovaní konspektu z krátkeho odborného textu z  pedagogickej alebo odbornej oblasti. Na oboznámenie sa s textom má skúšaný 15 minút a na vypracovanie konspektu ďalších 15 minút.
Čl. 5	
Hodnotenie jednotlivých častí a celkové hodnotenie jazykovej skúšky
(1)	Jednotlivé časti jazykovej skúšky sa hodnotia stupňom „prospel/a“ alebo „neprospel/a“.
(2)	Celkové hodnotenie jazykovej skúšky sa hodnotí stupňom „prospel/a“ len v tom prípade, že ústna časť aj písomná časť jazykovej skúšky boli ohodnotené stupňom „prospel/a“.
Čl. 6	
Účinnosť
Táto smernica nadobúda účinnosť 1. decembra 2009

minister

Obsah
Smernica č. 20/2009-R z 30 novembra 2009 o obsahu skúšky zo štátneho jazyka
Čl. 1	Úvodné ustanovenie
Čl. 2	Cieľ, členenie a rozsah jazykovej skúšky
Čl. 3	Ústna časť
Čl. 4	Písomná časť
Čl. 5	Hodnotenie jednotlivých častí a celkové hodnotenie jazykovej skúšky
Čl. 6	Účinnosť
Obsah